Afsondering: SA skuif dalk vandeesweek na vlak 2Pres. Cyril Ramaphosa. Foto: Elmond Jiyane/GCIS Suid-Afrika kan moontlik vandeesweek nog na vlak 2 van die afsonderingstydperk skuif, sou pres. Cyril Ramaphosa die aanbevelings van die forum van direkteurs-generaal van verskeie departemente aanvaar. Die aanbevelings is Dinsdag aan die kabinet gemaak waarna Ramaphosa glo aanvanklik ingestem het om die land na vlak 2 te skuif. Dit sou behels dat die verbod op tabakprodukte en alkohol opgehef word. Luidens inligting sou die president die aankondiging Sondagaand maak nadat hy Saterdag met die premiers van die onderskeie provinsies vergader het. Betroubare bronne het egter nou gesê Ramaphosa gaan moontlik vroeër die aankondiging maak. Die alkoholverbod verval boonop op 15 Augustus (Saterdag) en sou die regering dit wou verleng, moet Ramaphosa voor dan ŉ aankondiging hieroor maak. Volgens bronne is dr. Zweli Mkhize, minister van gesondheid, en dr. Nkosazana Dlamini-Zuma, minister van samewerkende regering en tradisionele sake, egter nié te vinde daarvoor dat die verbod op tabakprodukte en alkohol nou al opgehef word nie. Prof. Salim Abdool Karim, Mkhize se raadgewer rakende Covid-19, het Woensdag aan die media gesê hoewel die aantal infeksies geleidelik daal, het die land ŉ bietjie meer tyd nodig voordat dit na vlak 2 kan beweeg. “Ons het nog ŉ paar dae nodig. Maar dit gaan alles in die regte rigting. Ek is optimisties dat ons nou afwaarts neig,” het Karim gesê. Mkhize het ook al by navraag gesê die land is nog nie gereed om die alkoholverbod op te hef nie. Cosatu het vroeër vandeesweek aangedui dat hy ten gunste daarvoor is dat die verbod op tabakprodukte en alkohol opgehef word om werk in dié bedrywe te bewaar.